**УСЛОВИЯ ЗА УЧАСТИЕ ВЪВ ВТОРИ ПОРЕДЕН ТЪРГ С ТАЙНО НАДДАВАНЕ ЗА ОТДАВАНЕ ПОД НАЕМ НА ЧАСТ ОТ НЕДВИЖИМ ИМОТ – ПУБЛИЧНА ДЪРЖАВНА СОБСТВЕНОСТ, С ОБЕКТ: „ЧАСТИ ОТ ИМОТ НА УЧЕБЕН ЦЕНТЪР „ТРЕНДАФИЛА“, ПП „ВИТОША“, С ОБЩА ПЛОЩ ОТ 40 /ЧЕТИРИДЕСЕТ/ КВ.М. ЗА ИНСТАЛИРАНЕ НА ТЕЛЕКОМУНИКАЦИОННО ИНФРАСТРУКТУРНО ОБОРУДВАНЕ И ПОСТАВЯНЕ НА GSM АНТЕНИ“**

**РАЗДЕЛ I**

**ОПИСАНИЕ НА ОБЕКТА**

Отдаваните под наем части от гореописания имот с обща полезна площ 40 /четиридесет/ кв.м. са както следва:

- 20 /двадесет/ кв.м. от имота - за поставяне на телекомуникационно инфраструктурно оборудване;

- 20 /двадесет/ кв.м. от покривното пространство на УЦ „Трендафила“ – за поставяне на GSM антени и мачти за антени.

Към датата на обявяване на търга има инсталирано телекомуникационно инфраструктурно оборудване и GSM антени по сключен договор за наем, чийто срок изтича на 26.01.2026 г. В тази връзка подписването на договора с участника, спечелил търга, ще бъде съобразено с изтичане срока на действащия договор.

**РАЗДЕЛ ІІ**

**ПРЕДНАЗНАЧЕНИЕ НА ОБЕКТА, КОЙТО СЕ ОТДАВА ПОД НАЕМ**

Предназначението на обекта е за инсталиране на телекомуникационно инфраструктурно оборудване и GSM антени с цел подобряване обхвата и капацитета на телекомуникационния и интернет сигнали на учебния център.

Използването на тези части от имота няма да възпрепятства осъществяването на дейността на служителите на учебния център и неговите посетители.

**РАЗДЕЛ IІІ**

**УСЛОВИЯ ЗА УЧАСТИЕ В ТЪРГА. ИЗИСКВАНИЯ ПРИ ИЗГОТВЯНЕТО И ПРЕДСТАВЯНЕТО НА ЗАЯВЛЕНИЯТА**

Право на участие в търга има всяко физическо или юридическо лице, притежаващо разрешение от Комисията за регулиране на съобщенията за ползване на индивидуално определен ограничен ресурс – радиочестотен спектър за наземна мрежа и/или позволяваща предоставяне на електронни съобщителни услуги.

1. Всеки участник може да представи едно заявление за участие в търга, изготвено в съответствие с условията на тръжната документацията. Всички разходи за подготовка и участие в търга са за сметка на участниците. Представените заявления за участие в търга не се връщат.

2. Представянето на заявления за участие в търга задължава участниците да приемат напълно всички изисквания и условия, посочени в тази документация. Поставянето на различни от тези условия и изисквания от страна на участника не ангажират по никакъв начин, организиращия настоящата тръжна процедура.

3. За разглеждане и класиране ще бъдат приети само заявления, които отговарят на нормативните изисквания, както и условията и изискванията, предвидени в настоящата документация:

3.1. Заявленията трябва да бъдат представени в приемната на Администрацията на главния прокурор, гр. София, пл. „Света Неделя“ № 1, Приемна – партер, от кандидата лично или от упълномощен от него представител в запечатан непрозрачен плик или по пощата с препоръчано писмо с обратна разписка, като върху плика се посочва адрес за кореспонденция, телефон и електронен адрес. Организиращият настоящата тръжна процедура не носи отговорност за получаване на заявления в случай, че се използва друг начин за представяне.

3.2. Заявлението и всички останали документи към него трябва да бъдат представени в запечатан, непрозрачен плик. Ценовото предложение се поставя в отделен, по-малък непрозрачен, запечатан плик, с ненарушена цялост, поставен в плика със заявлението за участие.

3.3. Не се приемат и се връщат незабавно на кандидатите заявления за участие, които са представени след изтичането на крайния срок или са в незапечатан, прозрачен или в скъсан плик. Тези обстоятелства се отбелязват в съответния входящ регистър.

4. Всички заявления се представят на български език без зачерквания и поправки, както следва:

4.1. Върху големия плик трябва да бъде отбелязана следната информация:

*- Адрес на организиращият процедурата;*

*- Име, адрес, ЕИК, телефон и електронна поща на участника;*

*- Следното означение: „Части от имот на УЦ „Трендафила“, п.п. „Витоша“, с обща площ от 40 /четиридесет/ кв.м. за инсталиране на телекомуникационно инфраструктурно оборудване и поставяне на GSM антени“;*

4.2. Ценовото предложение се поставя в големия плик и се надписва както следва:

*- Име на участника;*

*- Надпис: „Предлагана цена”*

**Предложената наемна цена следва да бъде посочена с включен ДДС. Ако цената е изписана цифром и словом и е налице различие между сумите, ще се вземе предвид изписаната с думи стойност.**

5. При приемане на заявлението за участие върху плика се отбелязват поредния номер, датата и часът на получаването и посочените данни се записват във входящ регистър, за което на приносителя се издава документ.

6. Организиращият настоящата тръжна процедура не се счита отговорен за каквато и да е компенсация по отношение на участниците, чиито заявления не са приети, нито в случаите, при които взима решение да не сключва договор за наем.

**РАЗДЕЛ ІV**

**ДЕПОЗИТ ЗА УЧАСТИЕ В ТЪРГА**

1. Депозитът за участие в търга е парична сума в размер на 150,00 лв. (сто и петдесет лева), която се внася по сметка на Прокуратура на Република България IBAN: BG37BNBG96613300139101, BIC: BNBGBGSF при БНБ, най-късно до изтичане на срока за подаване на заявленията.

Постъпването на сумата се удостоверява чрез потвърждение от страна на дирекция „Бюджет и счетоводини дейности“ при Администрация на главния прокурор за извършения банков превод.

В плика със заявлението се прилага оригинален платежен документ за внесен депозит, издаден от банката, чрез която е извършен преводът.

**Внесеният депозит не се олихвява. Всички разноски по депозита са за сметка на участника в търга.**

**Заявления от участници, които не са внесли депозит за участие в търга няма да бъдат разглеждани.**

2. Депозитът за участие в търга се задържа, когато:

2.1. Участник оттегли заявлението си след изтичане на срока за подаването му;

2.2. По вина на участника, определен за спечелил търга, не се сключи договор за наем.

3. Депозитът се освобождава както следва:

3.1. Депозитът на участника, определен за спечелил търга, се освобождава в срок до 7 /седем/ работни дни от датата на сключване на договора за наем;

3.2. Депозитите на останалите участници се освобождават в срок до 10 /десет/ работни дни от датата на сключване на договора за наем с участника спечелил търга.

3.3. При прекратяване на процедурата за провеждане на търга с тайно наддаване, депозитите на всички участници се освобождават в срок от 10 /десет/ работни дни от прекратяване на процедурата.

Депозитите се освобождават без да се дължат лихви за периода, през който средствата законно са престояли в банката, посочена по т. 1 от настоящия раздел.

**Депозитите се превеждат по банковите сметки, посочени от участниците в Приложение „Информация за кандидата”.**

**РАЗДЕЛ V**

**НЕОБХОДИМИ ДОКУМЕНТИ**

В големия плик се поставят следните документи:

1. Заявление за участие в търга (по образец);

2. Ценово предложение, поставено в запечатан плик;

3. Удостоверение за обстоятелства, подлежащи на вписвания, заличавания и обявявания, издадено от Агенция по вписванията (оригинал или заверено копие);

4. Удостоверение, че кандидатът не е обявен и не се намира в открито производство по несъстоятелност, издадено от Агенция по вписванията (оригинал или заверено копие);

5. Удостоверение, че кандидатът не е обявен в ликвидация, издадено от Агенция по вписванията (оригинал или заверено копие);

6. Удостоверение за наличие или липса на задължения на кандидата към държавата по чл. 87, ал. 6, във връзка с чл. 162, ал. 2 от ДОПК (оригинал или заверено копие);

7. Удостоверение за наличие или липса на задължения на кандидата към общината по чл. 87, ал. 6, във връзка с чл. 162, ал. 2 от ДОПК (оригинал или заверено копие);

8. Удостоверение (Лиценз) от Комисията за регулиране на съобщенията за ползване на индивидуално определен ограничен ресурс – радиочестотен спектър за наземна мрежа и/или позволяваща предоставяне на електронни съобщителни услуги (заверено копие).

9. Документ за внесен депозит за участие в търга (оригинал);

10. Копие от документ за получени тръжни книжа;

11. Декларация за свързани лица по смисъла на § 1, т. 9 от ДР на ЗПК от членовете на органа на управление на кандидата, както и временно изпълняващ такава длъжност, включително и на упълномощения представител (прокурист, търговски пълномощник) (по образец);

12. Декларация за приемане на клаузите на договора (по образец);

13. Декларация за оглед (по образец);

14. Информация за кандидата (по образец);

15. Декларация за липса на свързаност, съгласно чл. 19а от ЗДС;

16. Списък на всички приложени документи, подписан от участника;

17. Доказателства за професионален опит и квалификация (референции, препоръки и др.).

18. Свидетелство за съдимост от членовете на органа на управление на кандидата, както и временно изпълняващ такава длъжност, включително и на упълномощения представител (прокурист, търговски пълномощник) граждани на Република България.

19. Нотариално заверено пълномощно на лицето упълномощено да представлява участника в търга (заверено копие), в случай, че документите подадени със заявлението, не са подписани от управителя (управителния орган) лично.

**Забележка:** *Лицата, които са упълномощени от кандидатите, подали заявление за участие, да присъстват при отваряне и разглеждане на ценовите предложения от комисията, се легитимират пред тръжната комисия с представяне на документ за самоличност и оригинален документ, удостоверяващ представителната власт.*

Когато участник в търга представя заверено от него копие от документите, трябва да е положил своя подпис и печат върху тях и при поискване е длъжен да представи оригиналите на комисията за сравнение.

Документите трябва да са с дата на издаване, предшестваща подаването им  
със заявлението за участие не повече от 3 /три/ месеца или да са в срока на тяхната  
валидност, когато такава изрично е записана в тях.

**РАЗДЕЛ VI**

**ЦЕНОВО ПРЕДЛОЖЕНИЕ**

1. Всеки участник в търга има право да представи едно ценово предложение.

2. В ценовото си предложение, участникът трябва да посочи месечна наемна цена, не пo-ниска от обявената първоначална месечна наемна цена.

3. Ценовото предложение следва да бъде подписано и подпечатано от законния или упълномощен представител на участника.

**РАЗДЕЛ VІІ**

**НАЕМНА ЦЕНА И НАЧИН НА ПЛАЩАНЕ**

1. Участникът е единствено отговорен за евентуални допуснати грешки или  
пропуски в изчисленията на предложеното от него ценово предложение.

2. Плащанията на наемната цена се извършват в сроковете и условията, посочени в договора за наем.

**РАЗДЕЛ VІІІ**

**КЛАСИРАНЕ НА ЗАЯВЛЕНИЯТА**

1. Разглеждането и класирането на заявленията се извършва от комисия, назначена със заповед № РД-09-90/23.05.2025 г. на и.ф. главния прокурор.

2. Заявленията за участие в търга се отварят в 10:30 часа на 5-тия работен ден след изтичането на срока, посочен в т. II. 9 от заповед № РД-09-90/23.09.2025 г., в административната сграда на Прокуратура на Република България, гр. София, пл. „Света Неделя” № 1, ет. 5, стая 503.

3. Търгът се провежда само в случай, че присъстват най-малко трима от членовете на комисията, като при отсъствие на председателя й, същият се замества с един от членовете.

4. Търгът с тайно наддаване може да се проведе, в случай че поне един кандидат е подал заявление за участие, отговарящо на нормативните и тръжните условия за провеждане на търга.

5. В деня на провеждането на търга комисията разпечатва подадените пликове по реда на постъпването им и се запознава с редовността на подадените документи.

6. Участниците в търга или техни упълномощени представители могат да присъстват при отваряне и разглеждане на ценовите предложения от комисията.

7. Комисията отбелязва в протокола за разглеждане и класиране на ценовите предложения входящите номера на заявленията за участие в търга, имената или наименованията на участниците, платежните документи за внесения депозит, както и другите обстоятелства по редовността на подадените документи и предложените цени.

8. Критерий за оценка на предложенията е **най-високата** предложена месечна наемна цена.

9. Редовно подадените заявления се класират според размера на предложената месечна наемна цена на обекта. В случай, че двама или повече кандидати са предложили еднаква най-висока цена, председателят на комисията обявява резултатът, който се вписва в протокола. Председателят на тръжната комисия уведомява писмено или по факс тези кандидати за деня и часа на провеждане на явния търг между тях. Явният търг се провежда по реда на чл. 47-50 от ППЗДС, като наддаването започва от предложената от тези участници цена със стъпка на наддаване 10 на сто от тази цена. Резултатите от търга се отразяват в протокола на тръжната комисия.

10. Въз основа на резултатите от търга, в 7- дневен срок от датата на провеждането му, се издава заповед, с която се определя участника спечелил търга, цената и условията на плащането.

11. Заповедта по предходната точка се съобщава на участниците в търга по реда на Административнопроцесуалния кодекс.

12. Заинтересованите участници могат да обжалват заповедта за определяне на участника, спечелил търга с тайно наддаване, по реда на Административнопроцесуалния кодекс.

**РАЗДЕЛ ІX**

**ОСНОВАНИЯ ЗА НЕДОПУСКАНЕ ДО УЧАСТИЕ В ТЪРГА**

1. Не се разглежда заявление на участник, което:

- е постъпило в незапечатан или прозрачен плик;

- е постъпило в плик с нарушена цялост, нечетливо или с поправки;

- е постъпило след изтичане на крайния срок.

2. Не се разглежда ценовото предложение на участник, който:

- не е представил със заявлението за участие някой от изискуемите в документацията документи;

- е обявен в несъстоятелност или в производство по несъстоятелност;

- е в производство по ликвидация;

- е лишен от право да упражнява търговска дейност, включително – управител  
или член на управителен орган на участника. В случай, че членовете са юридически  
лица, това изискване се отнася за техните представители в съответния управителен  
орган;

- е осъден с влязла в сила присъда за престъпление против собствеността или  
против стопанството, освен ако не е реабилитиран, включително управител или член на управителен орган на участника. В случай, че членовете са юридически лица, това изискване се отнася за техните представители в съответния управителен орган;

- е свързано лице по смисъла на § 1, т. 9 от ДР на ЗПК;

- има парични задължения към държавата или общината по смисъла на чл. 87, ал. 6, във връзка с чл. 162, ал. 2 от ДОПК;

- е свързано лице по смисъла на чл.19а от ЗДС.

**РАЗДЕЛ X**

**СКЛЮЧВАНЕ НА ДОГОВОР ЗА НАЕМ**

Към датата на обявяване на търга в имота има инсталирано телекомуникационно инфраструктурно оборудване и GSM антени по сключен договор за наем, чийто срок изтича на 26.01.2026 г.

1. Договорът за отдаване под наем на обекта ще бъде сключен в срок от 30 /тридесет/ календарни дни въз основа на влязлата в сила заповед за определяне на участника, спечелил търга с тайно наддаване, след представяне на надлежен документ за платена гаранция за изпълнение на договора в размер на удвоена месечна наемна вноска и съобразно изтичане срока на действащия договор.

Предаването и приемането на обекта се извършва в срок до 10 /десет/ работни дни от влизането в сила на договора.

2. В случай, че по вина на спечелилия търга участник, не бъде сключен договора за наем, се приема, че същият се е отказал от сключването на сделката. В този случай търгът може да се прекрати или да се определи за наемател участника, предложил следващата по размер цена.

**РАЗДЕЛ Х**

**ДРУГИ**

1. Всички срокове в настоящата тръжна документация се изчисляват по реда на Закона за задълженията и договорите.

2. За всички неуредени в настоящата тръжна документация въпроси се прилагат съответните разпоредби на Закона за държавната собственост и Правилника за прилагането му.

3. Откриването на настоящата процедура и отправянето на покана не задължава организиращия процедурата да сключи договор за наем.

4. Организиращият настоящата тръжна процедура не дължи каквото и да е обезщетение на участниците, чиито заявления не са приети, нито в случаите, при които взима решение да не сключва договор.

5. В случай на необходимост, организиращият настоящата тръжна процедура си запазва възможността да изменя документацията, за което всички лица, които са я получили, ще бъдат своевременно уведомени.